
	«  2ος  κύκλος  διαλέξεων Ανοικτού  Πανεπιστημίου  Κύπρου »


	Διάλεξη
του Αντιστρατήγου ε.α.

Προέδρου του Συνδέσμου Επιτελών Εθνικής Άμυνας (ΣΕΕΘΑ)

κ. Σπύρου Μπελεγράτη

Γεωστρατηγικές Εξελίξεις στην Ανατολική Μεσόγειο

στο Σπίτι της Κύπρου


Την Τετάρτη 7 Μαρτίου 2018 πραγματοποιήθηκε, στο Σπίτι της Κύπρου, η διάλεξη του Αντιστρατήγου ε.α. Σπύρου Μπελεγράτη, με θέμα Γεωστρατηγικές Εξελίξεις στην Ανατολική Μεσόγειο, η οποία εντάσσεται στον 2ο Κύκλο της Σειράς Διαλέξεων Ανοικτού Πανεπιστημίου Κύπρου, που συνδιοργανώνεται, και φέτος, από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος.
Προλογίζοντας τον διακεκριμένο ομιλητή η Μορφωτικός Σύμβουλος κ. Μαρία Παναγίδου καλωσόρισε στο Σπίτι της Κύπρου τους παρευρισκομένους και στη συνέχεια έδωσε τον λόγο στο Πρόεδρο του Ε.Π.Ο.Κ. κ. Ηρακλή Ζαχαριάδη ο οποίος χαιρετίζοντας την εκδήλωση εξήγγειλε  τις επερχόμενες διαλέξεις του 2ου Κύκλου.
Οι στρατιωτικές επεμβάσεις στη Συρία και τη Λιβύη, η κλιμάκωση των απειλών της Τουρκίας σε Κύπρο και Ελλάδα, λόγω της ΑΟΖ, η ένταση που προκαλεί ο νέος ρόλος του Ιράν και οι γενικότερες αναδιατάξεις στην περιοχή οξύνουν το κλίμα αντιπαράθεσης. Στον περίγυρο της Ανατολικής Μεσογείου επανακάμπτει έντονα, για ακόμη μία φορά, ο διεθνής παράγοντας και η ευρύτερη περιοχή εξελίσσεται σε πεδίο σύγκρουσης των Μεγάλων Δυνάμεων και περιφερειακών ανταγωνιστικών χωρών. Στα νέα αυτά δεδομένα στηρίχτηκε η διάλεξη του κ. Μπελεγράτη.
Ο ομιλητής επιχείρησε να αναλύσει «γεωστρατηγικά και προοπτικά τις κυριότερες τρέχουσες εξελίξεις για την περιοχή της Ανατολικής Μεσογείου με κέντρο την Κύπρο και την Ελλάδα». Μίλησε για τη δημιουργία χάσματος βορρά-νότου εντός της Ε.Ε., τον οικονομικό ανταγωνισμό με την Κίνα, τη σοβούσα αντιπαράθεση μεταξύ ΗΠΑ–Ε.Ε. και Ρωσίας, την αναθεωρητική στάση της Τουρκίας, καθώς και τη συνεργασία Κύπρου-Ελλάδας-Ισραήλ-Αιγύπτου, που αποτελεί σταθεροποιητικό παράγοντα για τη Δύση, με ό,τι αυτό συνεπάγεται για τη διεθνή συνεργασία και ασφάλεια στην περιοχή, συμπεριλαμβανομένης και της ενεργειακής ασφάλειας για την Ε.Ε. Μεταξύ αυτών, έγιναν αναφορές σε δράσεις γεωοικονομικού χαρακτήρα, όπως η διπλωματία των αγωγών και η διακίνηση του «γκρίζου και μαύρου χρυσού», σε συνδυασμό με την απαίτηση εφαρμογής των προβλέψεων του Διεθνούς Δικαϊκού Συστήματος, όπως η συνθήκη για το Δίκαιο των Θαλασσών.  

Μετά την ολοκλήρωση της διάλεξης ακολούθησαν ερωτήσεις και ανοικτή συζήτηση με τη συμμετοχή του ακροατηρίου.
Ο Αντιστράτηγος ε.α. Σπύρος Μπελεγράτης είναι απόφοιτος της Στρατιωτικής Σχολής Ευελπίδων (ΣΣΕ), της Ανωτάτης Σχολής Πολέμου (ΑΣΠ) και της Σχολής Εθνικής Άμυνας (ΣΕΘΑ). Κατέχει δύο μεταπτυχιακά, στα «Οικονομικά Χρηματοοικονομικά με έμφαση στην Στρατηγική» και στην «Επιχειρησιακή Διοίκηση», δίπλωμα αντιστοίχου προγράμματος του Εθνικού Μετσόβιου Πολυτεχνείου με τίτλο «Διαχείριση Τεχνολογίας», και αυτό το διάστημα εκπονεί τη διδακτορική του διατριβή με θέμα «Πλαίσιο Μεταφοράς Τεχνογνωσίας και Ανοικτή Καινοτομία». Είναι μέλος του Οικονομικού Επιμελητηρίου Ελλάδος και εξωτερικός συνεργάτης της ΣΕΘΑ. Από το έτος 2017 έχει εκλεγεί Πρόεδρος του Συνδέσμου Επιτελών Εθνικής Άμυνας. 

